text: Прыпеўка — невялікі, звычайна чатырохрадковы песенны твор (гл. песня) лірычнага ці гумарыстычна-сатырычнага характару. Рыфмоўка прыпеўкі бывае розная: АбАб, АБХБ, ААББ, ааХа, аБаБ, АБАБ і г. д. Карыстаецца прыпеўка, як правіла, харэічнымі памерамі (найчасцей — чатырохстопны харэй або чаргаванне чатырохстопнага харэя з трохстопным). Зрэдку выкарыстоўвае акцэнтна-складовы верш (адна- або двухакцэнтны пяціскладовік):
  Дзяўчаткі мае,
  Сыраежачкі,
  Пасаліў бы я вас, —
  Няма дзежачкі.
  Узнікла прыпеўка ў перыяд старажытнага сінкрэтычнага мастацтва і доўгі час існавала разам з музыкай і танцам. У ХІХ ст. аддзялілася ад танца, вылучылася ў самастойны жанр.
  На аснове народных прыпевак узніклі літаратурныя, якія адасобіліся і ад музыкі. Вось дзве "Камсамольскія прыпеўкі" Кандрата Крапівы:
  Нас не любяць, нас баяцца
  Поп кудлаты і кулак,
  Бо рашыў за працу ўзяцца
  Камсамольскі маладняк.
  Камсамолачка Дарота!
  Пойдзем разам ваяваць, —
  Буду біць я з кулямёта,
  Ты — патроны падаваць.
  Прыклады сучасных народных прыпевак (Звязда. 2003. 20 сакавіка):
  З веку марыў селянін,
  Каб зажыць багата.
  А застаўся, як і быў -
  З граблямі, лапатай.
  Да галечы, да бядот
  Нас давёў калгас "Вперёд".
  Каб жыццё пайшло ня лад,
  Мо крутнуцца... І - назад?
  Аналагічныя беларускім прыпеўкам - рускія частушкі, украінскія каламыйкі, латышскія і літоўскія дайны.
  Пры выкарыстанні матэрыялаў сайта спасылка на karotkizmest.by абавязкова Кароткі змест / Краткие содержания © 2022